*Білім беру ұйымдарындағы қауіпсіздік мәселесі бойынша вице-министр Е. С. Оспанның баяндамасына тезистер,*

*(2023 ж. 30 мамыр сағ. 15.00)*

**Құрметті депутаттар**

**Құрметті әріптестер!**

Мемлекет басшысы сайлауалды бағдарламасында **білім беру ұйымдарында балалардың қауіпсіздігін қамтамасыз ету міндетін қойды**.

Осы мақсатта Министрлік білім беру ұйымдарында балалар қауіпсіздігін қамтамасыз ету бойынша бейнебақылау жүйесін орнатуды, оларды жедел басқару орталықтарына қосуды, лицензияланған күзетпен және дабыл түймелерімен қамтамасыз етуді көздейтін **кешенді шараларды жүзеге асыруда.**

***2-СЛАЙД***

Бұл үшін қажетті нормативтік құқықтық актілер қабылданған, атап айтқанда:

- Білім беру саласындағы террористік тұрғыдан осал **объектілерді қорғауды ұйымдастыру жөніндегі** **Нұсқаулықты** *(2022 жылғы 30 наурыздағы № 117);*

- Білім беру ұйымдарына енгізуге **тыйым салынған заттар мен заттардың тізбесін** *(2021 жылғы 25 мамырдағы № 235);*

 - Мектепке дейінгі және орта білім беру ұйымдарын **бейнебақылау жүйелерімен жарақтандыру** **стандарттарын**
*(2019 жылғы 23 қаңтардағы № 32)* бекітті.

Тоқсан сайын Министрлік білім ұйымдарында **қауіпсіздік талаптарының сақталуына мониторинг** жүргізіп келеді. Оның қорытындылары жүйелі түрде Үкімет деңгейінде талқылануда.

Осы орайда, білім беру ұйымдарын қауіпсіздік жүйелерімен қамтамасыз етуде оң динамика бар.

**Мәселен, 2020 жылмен салыстырғанда:**

- жедел басқару орталықтарына қосылған білім беру ұйымдарының саны **11 есеге** артты *(2020 ж. – 500, ал 2023 ж. –5 588);*

 - лицензияланған күзетпен қамтылған білім беру ұйымдарының саны **7 есеге** ұлғайды *(2020 ж. - 275, 2023 ж. –1 947);*

- дабыл түймесі қойылған білім беру ұйымдарының саны **21 есеге** артты*(2020 ж. - 115, 2023 ж. – 2 404);*

- турникеттері бар білім беру ұйымдарының саны 6 есеге артты *(2020 ж. - 271, 2023 ж. – 1 584).*

***3-СЛАЙД***

Ағымдағы жылғы **1-ші тоқсанында** білім беру объектілерінің кешенді қауіпсіздік жүйесімен қамтамасыз етудін жай-күйін зерделеу бойынша мониторинг жүргізілді.

Республика бойынша **162 мониторингтік топ** жұмыс істеді.

Мониторингтік топтардың құрамына жергілікті атқарушы органдардың, білім саласында сапаны қамтамассыз ету, полиция, төтенше жағдайлар жөніндегі департаменттердің және үкіметтік емес ұйымдардың өкілдері кірді.

Мониторинг барысында **10 мыңнан аса** білім беру нысаны тексерілді *(10 061 білім беру ұйымы: 2 654 балабақша, 6 935 мектеп және 472 колледж).*

Мониторингтік топтар қолданыстағы талаптар мен нұсқаулықтардың **елеулі бұзушылықтарын анықтады.**

**Бірінші.** Бейнебақылау камераларының техникалық сәйкессіздігі *(бақылау камераларынан жазбаларды сақтау жөніндегі талаптарды 30 күннен кем емес мерзімге сақтамау)*;

**Екінші.** Оқушылары көп және ірі қалаларда орналасқан білім беру ұйымдарында лицензияланған күзеттің болмауы. Сонымен қатар жекелеген аудандарда лиценцияланған күзет агенттіктерінің болмауы мәселесі де бар;

**Үшінші.** Күзет агенттіктерінің тиісті даярлығы жоқ адамдарды білім беру ұйымдарын күзетуге тартуы;

**Төртінші.** Дабыл түймелері мен бейнекамераларды ішкі істер органдарының жедел басқару орталықтарына қосуға мүмкіндік бермейтін Интернеттің сапасыздығы.

**Білім беру ұйымдарының қауіпсіздік құралдарымен жарақтандырылуына келер болсақ.**

Еліміздің білім беру ұйымдары **100%** бейнебақылау жүйелерімен қамтамасыз етілген.

Бұл ретте, әкімдіктер бейнебақылау жүйелерін **Нұсқаулықтың жаңа талаптарына сәйкестендіру** бойынша жұмыстарды жалғастыруда.

***Анықтама:*** *нұсқаулықта білім беру объектілері 3 топқа бөлінген, атап айтқанда:*

*Бірінші топ. Персонал мен білім алушылар саны 300 адамға дейінгі объектілер міндетті түрде құлақтандыру жүйесімен және бейнебақылау жүйесімен (негізінен ауылдық мектептер)жарақтандырылады;*

*Екінші топ. Нысандар – 300-ден 700 адамға дейін, сондай-ақ аудан орталықтары мен аудандық маңызы бар қалаларда орналасқан, толымдылығы 700 адамға дейінгі білім беру объектілері. Объектілер хабарлау жүйесі мен бейнебақылау жүйесінен басқа, Дабыл беру құралымен (дабыл түймесі) және полицияның жедел басқару орталығына не аумақтық ішкі істер органдарының кезекші бөлімдеріне қосылған бейнебақылау жүйесімен жарақтандырылады.*

*Үшінші топ. Білім беру объектілері – 700-ден астам адам, сондай-ақ Республикалық маңызы бар қалаларда, астанада, облыстық маңызы бар қалаларда орналасқан (толымдылығына қарамастан). 1 және 2 топтағы қауіпсіздік жүйелері, сондай-ақ кіруді бақылау және басқару жүйелері (турникеттер) және лицензияланған қауіпсіздік.*

***4-СЛАЙД***

Білім беру ұйымдарының бейнебақылау жүйелерін **жедел басқару орталықтарына** не ішкі істер органдарының кезекші бөлімдеріне **шығару 83%**-ға немесе **5,5 мыңнан аса** білім беру ұйымдарында *(1 259 балабақша, 4 084 мектеп, 245 колледж)* қамтамасыз етілген.

Лицензияланған күзетпен қамтамасыз ету **75% құрайды** (*568 балабақша, 1 210 мектеп, 169 колледж).* Яғни нұсқаулық талаптарына сәйкес **ірі қалаларда** лицензияланған күзетпен **1900-ден** астам білім ұйымдары шарт жасасқан.

Ал **Күзет фирмаларына қосылған дабыл түймелерін орнатуды** білім беру ұйымдарының **92%-ы** аяқтады *(884 балабақша, 1 335 мектеп, 185 колледж)*.

Өңірлік әкімдіктерге жаңа оқу жылының басталуына дейін қауіпсіздік жүйелерімен қамтамасыз ету жөніндегі жұмысты **аяқтау тапсырылған.**

Осы мақсатта, жергілікті атқарушы органдар білім беру ұйымдарының қауіпсіздігін қамтамасыз етуге қаржы бөліп, қажетті жұмыстарды атқаруда.

Бұл жұмыстардың барысы Министрлікті бақылауында.

Қазіргі күні жергілікті бюджетте білім беру ұйымдарын қауіпсіздік жүйелерімен одан әрі қамтамасыз етуге
**12 млрд. 777 млн. теңге мөлшерінде қаражат көзделген**.

Білім беру ұйымдарында қауіпсіздікті қамтамасыз ету мәселесі барлық ұйымдарды қауіпсіздік жүйелерімен қамтамасыз ету ғана емес, сонымен қатар төтенше жағдай туындаған жағдайда мектептер, педагогтер, оқушылар әкімшілігінің осы жүйелерді тиісінше пайдалану және балалардың өмірі мен денсаулығын сақтау қабілетінде болып табылады.

Сондай-ақ, мектеп қызметкерлері мен оқушыларының дайындығын арттыру үшін Министрлік 2023 жылғы 12-19 мамыр аралығында бүкіл ел бойынша жаттығулар өткізді.

Оқу-жаттығу келесі мәселелерді пысықтауға бағытталды:

- мектеп персоналына, оның ішінде күзет ұйымдарына алгоритмдерге *(іс-қимылдар мен міндеттерге)* сәйкес нұсқама беру;

- алгоритмдерге сәйкес мектеп оқушыларына нұсқау беру;

- қызметкерлер мен оқушыларды эвакуациялауды ұйымдастыру;

- техникалық құралдардың (дабыл түймесі, турникеттер және бейнекамералар) жұмыс істеуін, сондай-ақ жеке күзет ұйымдары дабыл түймелері арқылы шақырылған жағдайда олардың жедел әрекет етуін тексеру.

Оқу-жаттығу 7 325 мектепте өтті, оның 6 803-і мемлекеттік және 522-сі жекеменшік. Сондай-ақ, аталған іс-шаралармен 3 млн.астам оқушы және 500 мың мектеп персоналы қамтылды.

Балалар қауіпсіздігі жүйесін **одан әрі жетілдіру үшін:**

- білім беру ұйымдарының бірінші басшыларының **дербес жауапкершілігін күшейтуді**;

- ішкі істер органдарының қатысуымен білім беру ұйымдарының қауіпсіздік жүйелеріне тұрақты түрде **мониторинг жүргізуді жалғастыруды**;

- Білім беру нысандарына келушілерді өткізу тәртібінқосу бөлігінде **Нұсқаулыққа өзгерістер енгізуді** *(№117 бұйрық);*

- білім беру процесіне қатысушылардың қауіпсіз мінез-құлық дағдыларын қалыптастыруға баса назар аудара отырып, **тәрбие жұмысын қайта форматтауды;**

**-** педагог мамандарды даярлау және қайта даярлау бағдарламаларына **балалар қауірсіздігін қамтамасыз ету бойынша жаңа модуль енгізуді іске асырамыз**.